PATVIRTINTA

Marijampolės „Šaltinio“ progimnazijos direktoriaus

2023 m. gruodžio 27 d. įsakymu Nr. V-232 (1.3.E)

**MARIJAMPOLĖS „ŠALTINIO“ PROGIMNAZIJOS**

**UGDOMOSIOS VEIKLOS STEBĖSENOS APRAŠAS**

**I SKYRIUS**

**BENDROSIOS NUOSTATOS**

1. Progimnazijos ugdomosios veiklos stebėsenos aprašas (toliau - Aprašas) nustato progimnazijos ugdomosios veiklos stebėsenos tikslus ir uždavinius, stebėsenos principus, objektą ir rodiklius, stebėsenos organizavimą ir vykdymą, ugdomosios veiklos stebėsenos informacijos fiksavimą.

2. Aprašas parengtas vadovaujantis Valstybės švietimo ir mokslo stebėsenos tvarkos aprašu, patvirtintu Lietuvos Respublikos švietimo, mokslo ir sporto ministro 2019 m. birželio 27 d. įsakymu Nr. V-757 (suvestinė redakcija 2022-02-02), progimnazijos nuostatais, darbo tvarkos taisyklėmis, pareigybių aprašymais ir kitais progimnazijos veiklą reglamentuojančiais dokumentais.

3. Progimnazijos ugdomosios veiklos stebėsena – nuolatinis progimnazijos ugdymo proceso būklės, kaitos analizės vertinimas.

4. Ugdomosios veiklos stebėsenos paskirtis:

4.1. vertinti ugdymo proceso kokybę, nustatyti ugdymo organizavimo stiprybes ir trūkumus;

4.2. skatinti mokytojus ir kitus pedagoginius darbuotojus analizuoti savo veiklos rezultatus progimnazijos ugdomosios veiklos kontekste;

4.3. pagrįsti priimamus sprendimus dėl progimnazijos ugdymo organizavimo kokybės tobulinimo.

5. Apraše vartojamos sąvokos:

**Duomenys** – surinkta kokybinė (aprašomoji) ir kiekybinė (statistinė) medžiaga, atspindinti stebimo proceso būklę.

**Duomenų tvarkymas** – pažymų, ataskaitų, anketų rengimas, jų teikimas duomenų rinkėjams, statistinių duomenų ir dokumentų analizė.

**Informacijos skelbimas** – viešas duomenų ir analitinės informacijos skelbimas.

**Informacijos teikimas** – duomenų ir analitinės informacijos perdavimas progimnazijos valdymo ir savivaldos institucijoms.

**Rodiklis** – būklės, skirtumų ir /ar pokyčių masto požymis, matmuo.

**Stebėsenos informacija** – stebėsenos duomenų ir analitinės informacijos visuma.

**Stebėsenos objektas** – stebima progimnazijos ugdomosios veiklos sritis ar dokumentas.

**Stebėsenos subjektas** – progimnazijos ugdomąją veiklą stebintys asmenys (direktorius, direktoriaus pavaduotojai ugdymui, mokytojai, metodinių grupių pirmininkai, socialiniai pedagogai, specialusis pedagogas, psichologas, klasių auklėtojai, progimnazijos veiklos kokybės įsivertinimo grupės nariai ir kt.).

**II SKYRIUS**

**STEBĖSENOS TIKSLAS IR UŽDAVINIAI**

6. Ugdomosios veiklos stebėsenos tikslas - analizuoti ir vertinti ugdymo proceso būklę ir kaitą siekiant inicijuoti pokyčius ugdymo kokybei gerinti.

7. Ugdomosios veiklos stebėsenos uždaviniai:

7.1. rinkti ir sisteminti duomenis apie ugdymo proceso būklę, kaitą ir strateginį progimnazijos tikslų bei uždavinių įgyvendinimą;

7.2. analizuoti, vertinti ugdomąją veiklą, diagnozuoti ugdymo organizavimo trūkumus ir inicijuoti ugdymo turinio ir proceso kaitą;

7.3. laiku teikti metodinę ir kitą pedagoginę pagalbą mokytojams;

7.4. prižiūrėti, kaip laikomasi progimnazijos nuostatų, kaip vykdomas progimnazijos strateginis, metinis veiklos planas, ugdymo planas bei kiti progimnazijos norminiai dokumentai;

7.5. atrasti ir skleisti pažangias ugdymo proceso organizavimo formas ir gerąją praktiką.

**III SKYRIUS**

**STEBĖSENOS PRINCIPAI IR OBJEKTAS**

8. Ugdomosios veiklos stebėsenos principai:

8.1. demokratiškumas - stebėsena vykdoma vadovaujantis lygybės, tolerancijos, bendradarbiavimo, doros ir teisės normomis;

8.2. humaniškumas - stebėsena grindžiama žmogaus vertingumo samprata;

8.3. tikslingumas - renkami duomenys ir informacija, kurie yra reikalingi ir tinkami progimnazijos ugdymo proceso stebėsenos būklei vertinti, valdymo ir savivaldos subjekto sprendimams priimti;

8.4. sistemingumas - visas progimnazijos ugdymo stebėsenos procesas vyksta planingai, laikantis tęstinumo;

8.5. nešališkumas - progimnazijos ugdymo proceso stebėsena vykdoma be išankstinio nusistatymo, laikantis profesinio nepriklausomumo nuo įvairių interesų grupių;

8.6. patikimumas - stebėsena vykdoma laikantis norminių dokumentų ir progimnazijoje priimtų susitarimų, skelbiama tikrovę atitinkanti informacija;

8.7. konfidencialumas - skelbiama tik apibendrinto pobūdžio informacija.

9. Ugdomosios stebėsenos objektas yra:

9.1. pamokos, konsultacijos, neformaliojo mokinių švietimo užsiėmimai;

9.2. klasių auklėtojų, pagalbos mokiniui specialistų veikla;

9.3. ugdymosi rezultatai, mokinių pažangos ir pasiekimų pokyčiai;

9.4. elektroninis dienynas, mokinių asmens bylos ir kiti dokumentai;

9.5. ilgalaikiai planai, klasių auklėtojų planai, ugdymo programos, projektai ir kiti dokumentai.

**IV SKYRIUS**

**STEBĖSENOS RODIKLIAI**

10. Rodiklių sąrašą sudaro rodikliai, atspindintys ugdymo proceso būklę, skirtumus ar pokyčių mastą ir progimnazijos ugdymo proceso tikslų įgyvendinimą:

10.1. ugdymo programų įgyvendinimas;

10.2. pirmus metus dirbančiųjų ir naujai atvykusių mokytojų veiklos stebėjimas;

10.3. darbas su mokiniais, turinčiais mokymosi ir elgesio problemų;

10.4. darbas su gabiais mokiniais;

10.5. besiruošiančiųjų atestuotis mokytojų veiklos stebėjimas;

10.6. 5 klasės bei naujai atvykusių mokinių adaptacija;

10.7. pamokos organizavimas;

10.8. neformaliojo vaikų švietimo užsiėmimų organizavimo kokybė;

10.9. elektroninio dienyno tvarkymo kokybė;

10.10. klasių vadovų darbas su mokiniais ir jų tėvais (globėjais, rūpintojais);

10.11. popamokinių renginių organizavimo kokybė.

**V SKYRIUS**

**STEBĖSENOS ORGANIZAVIMAS IR VYKDYMAS**

11. Numatoma stebėsena įrašoma kiekvieno mėnesio veiklos plane, skelbiamame progimnazijos internetiniame puslapyje, stenduose.

12. Stebėseną progimnazijoje vykdo progimnazijos direktorius, jo pavaduotojai ugdymui, mokytojai metodininkai, metodinių grupių pirmininkai, socialinės ir pedagoginės pagalbos specialistai, klasių auklėtojai bei kiti progimnazijos bendruomenės nariai, gavę progimnazijos direktoriaus pritarimą.

13. Pamokos stebėjimo ir vertinimo tvarka:

13.1. stebėtojas prieš 1 dieną pateikia informaciją apie stebimą pamoką;

13.2. ugdomoji veikla stebima ir vertinama pagal pamokos/kitos ugdomosios veiklos stebėjimo ir komentavimo formą(1 priedas);

13.3. progimnazijos direktorius, jo pavaduotojas ugdymui ar kitas stebėtojas po stebėtos pamokos/kitos ugdomosios veiklos su mokytoju reflektuoja ir aptaria stipriuosius ir tobulintinus aspektus;

13.4. mokytojas gali pasikviesti direktorių ar jo pavaduotoją ugdymui stebėti pamoką;

13.5. mokytojas stebi ir vertina kolegos pamoką/veiklą pagal pamokos/kitos ugdomosios veiklos stebėjimo ir komentavimo formą (1 priedas). Kolegos stebėtos ir vertintos pamokos/kitos ugdomosios veiklos stebėjimo ir komentavimo formapridedama prie informacijos apie stebimą pamoką/veiklą ir atiduodamas mokomąjį dalyką kuruojančiajam direktoriaus pavaduotojui ugdymui. Mokytojas ne mažiau nei du kartus per metus stebi kolegų pamokas/veiklas ir pats rodo dvi pamokas/veiklas kolegoms;

13.6. pildant pamokos/kitos ugdomosios veiklos stebėjimo ir komentavimo formą rekomenduojama atsižvelgti į pateiktus kriterijus;

13.7. mokytojas po stebėtos kolegos pamokos individualiai su mokytoju po pamokos arba metodinės grupės pasitarime aptaria, kas pamokoje buvo gerai ir ką reikia patobulinti;

13.8. progimnazijos direktorius ar jo pavaduotojas ugdymui atsako už kuruojamos metodinės grupės mokytojų pamokos/kitos ugdomosios veiklos stebėjimo ir komentavimo formų saugojimą;

13.9. progimnazijos vadovas ar jo pavaduotojas ugdymui stebėti pamoką gali kviestis metodinės grupės pirmininką arba metodinės grupės atstovą, patyrusį dalyko mokytoją;

13.10. progimnazijos direktorius ir jo pavaduotojas ugdymui, gavę tėvų pretenziją, Marijampolės savivaldybės administracijos Švietimo, kultūros ir sporto skyriaus ar ŠMSM nurodymą, pamoką stebėti gali prieš tai su pretenzija/nurodymu supažindinę mokytoją ir jį įspėję.

1. Ugdomosios veiklos stebėsenos organizavimas ir vykdymas yra:
   1. reguliarus – pasikartojantis, patvirtintas planuose;
   2. nereguliarus – atsižvelgiant į ugdymo proceso metu iškylančias problemas.
2. Subjektai, vykdydami ugdomosios veiklos priežiūrą, privalo:
   1. laikytis ugdomosios veiklos stebėsenos principų ir ugdomosios veiklos priežiūros plano;
   2. vadovautis progimnazijos vidaus tvarką reglamentuojančiais dokumentais ir susitarimais, informuoti pedagoginius darbuotojus apie planuojamą stebėseną individualiai ir/ar elektroniniame dienyne ne vėliau kaip prieš 1 dieną;
   3. bendrauti ir diskutuoti su mokytoju, kurio veikla stebima, tikslingai, konstruktyviai, pagarbiai ir mandagiai;
   4. vykdant stebėseną nekelti įtampos progimnazijos bendruomenėje, ramiai stebėti ir fiksuoti ugdymo eigą, nei žodžiais, nei veiksmais nedaryti įtakos stebimam procesui;
   5. saugoti visus stebėsenos duomenis apie konkretaus mokytojo veiklą;
   6. atliekant stebėseną vadovautis šiuo aprašu.
3. Skirtingų lygmenų stebėsenos organizatoriai ir vykdytojai bendradarbiauja neatlyginamai keisdamiesi stebėsenos informacija ir patirtimi, siekdami išvengti duomenų rinkimo dubliavimo.

**VI SKYRIUS**

**STEBĖSENOS INFORMACIJOS DOKUMENTAVIMAS**

17. Ugdomosios veiklos stebėsenos metu surinkta informacija fiksuojama pamokos/kitos ugdomosios veiklos stebėjimo ir komentavimo formoje. Po stebėjimo proceso gali būti surašoma pažyma.

18. Stebėsenos medžiaga kaupiama bylos segtuvuose direktoriaus ir direktoriaus pavaduotojų ugdymui kabinetuose.

19. Apibendrinta ugdomosios veiklos stebėsenos medžiaga išanalizuojama asmeniškai su pedagoginiu darbuotoju ar aptariama metodinėje grupėje, ar metodinėje taryboje ir administracijos taryboje. Apibendrinama mokytojų taryboje.

**VII. SKYRIUS**

**BAIGIAMOSIOS NUOSTATOS**

20. Aprašo vykdymą kontroliuoja progimnazijos direktorius, aptariant jo įgyvendinimą Mokytojų taryboje.

21. Aprašo pakeitimus ir papildymus teikia Mokytojų taryba, metodinių grupių pirmininkai, tvirtina progimnazijos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 priedas

PATVIRTINTA

Marijampolės „Šaltinio” progimnazijos

direktoriaus 2023 m. gruodžio 27 d.

įsakymu Nr. V- 232 (1.3.E)

**Marijampolės „Šaltinio“ progimnazijos**

**pamokos/KITOS UGDOMOSIOS VEIKLOS stebėjimo ir komentavimo formA**

|  |  |  |  |
| --- | --- | --- | --- |
| **Mokytojo** vardas, pavardė |  | **Stebėtojo** vardas, pavardė |  |
| Pedagoginis stažas |  | Pedagog. stažas |  |
| Kategorija |  | Kategorija |  |
|  | | Pamokos stebėjimo tikslas |  |

|  |  |
| --- | --- |
| Data |  |
| Pamokos laikas pagal tvarkaraštį |  |
| Klasė |  |
| Ugdytinių skaičius (sąraše, dalyvauja pamokoje) |  |
| Specialiųjų poreikių mokinių skaičius |  |
| Kitos žinios apie klasę |  |

|  |  |
| --- | --- |
| Dalykas |  |
| Tema |  |
| Uždavinys (Ką mokiniai išmoks?) |  |

Kokios bendrosios ir dalykinės kompetencijos buvo ugdomos pamokoje (komunikavimo, kūrybiškumo, pilietiškumo, kultūrinė, pažinimo, socialinė-emocinė-sveikos gyvensenos, skaitmeninė)

|  |  |  |
| --- | --- | --- |
| Eil.  Nr. | STEBIMI PAMOKOS ASPEKTAI | POŽYMIAI |
| 1. | **Mokymosi aplinka ir mikroklimatas**  *(Racionaliai išnaudojamos erdvės, priemonės, informaciniai šaltiniai, prietaisai, skaitmeniniai ištekliai.*  *Atmosfera klasėje palanki mokytis, nebijoma klysti.)* |  |
| 2. | **Pamokos organizavimas**  *(Pamokos eiga nuosekli ir logiška. Mokytojas įtraukia į mokymąsi kiekvieną vaiką, medžiagą siedamas su mokinių patirtimi, kasdienybe.*  *Mokymosi procesas vyksta visą pamoką, užduotys įvairios, skatinančios mokinių dėmesį.)* |  |
| 3. | **Aktyvus mokymasis**  *(Orientuojamasi į mokinius. Naudojami aktyvieji, inovatyvūs metodai. Mokiniai aktyviai dalyvauja pamokos vyksmo kūrime, skatinamas bendradarbiavimas. Sudaromos galimybės savarankiškam mokymuisi.)* |  |
| 4. | **Mokinių pasiekimų vertinimas**  *(Mokinių pasiekimų vertinimas individualizuotas, jis skatina mokinius mokytis. Grįžtamasis ryšys apie mokymosi pasiekimus teikiamas greitai,*  *diferencijuotai, naudojamos įvairios vertinimo ir įsivertinimo formos)* |  |
| 5. | **Mokinio pažanga ir pasiekimai**  *(Pamokoje kiekvienas mokinys įsitraukia į darbą. Mokinys reflektuoja, ar pasiekė pamokos uždavinį, apibendrina išmoktą informaciją)* |  |
| 6. | **Stipriosios ir tobulintinos pamokos pusės, kiti pastebėjimai** |  |

|  |  |  |
| --- | --- | --- |
| Eil.  Nr. | STEBIMI PAMOKOS  ASPEKTAI | POŽYMIAI |
| 1. | **Mokymosi aplinka ir mikroklimatas**  *(Racionaliai išnaudojamos erdvės, priemonės, informaciniai šaltiniai, prietaisai, skaitmeniniai ištekliai.*  *Atmosfera klasėje palanki mokytis, nebijoma klysti.)* | Patalpa tinkama mokytis, jauki, estetiška. Racionaliai išnaudojamos e r d v ė s . Ugdymui naudojamos priemonės, informaciniai šaltiniai parinkti ir paruošti iš anksto, reikalingi prietaisai parengti naudoti.  Atmosfera klasėje rami, palanki mokytis, vyrauja pagarba, nėra įtampos ir baimės. Mokinių tarpusavio santykiuose, mokinių – mokytojo santykiuose vyrauja mandagus bendravimo tonas, mokiniams leidžiama pasisakyti, jų išklausoma, skatinama klausytis vienam kito. Kartais pajuokaujama, yra poilsio ar atsipalaidavimo pertraukėlių. Akcentuojama teigiama klaidos vertė, todėl mokiniai nebijo suklysti, jiems suteikiama galimybė pasitaisyti. |
| 2. | **Pamokos organizavimas**  *(Pamokos eiga nuosekli ir logiška. Mokytojas įtraukia į mokymąsi kiekvieną vaiką, medžiagą siedamas su mokinių patirtimi, kasdienybe.*  *Mokymosi procesas vyksta visą pamoką, užduotys įvairios, skatinančios mokinių dėmesį.)* | Gera laiko vadyba, laikas išnaudojamas pamokai, perėjimai sklandūs, tinkamai parinktos ir derinamos skirtingos veiklos ir metodai.  Pamokos eiga nuosekli ir logiška. Mokytojas nuolat seka mokinių veiklą, įtraukia į mokymąsi kiekvieną vaiką. Mokymosi procesas vyksta visą pamoką. Į trukdžius reaguojama deramai ir veiksmingai. Mokomoji medžiaga susiejama su kitais mokomaisiais dalykais,  mokinių patirtimi ir turimomis žiniomis, interesais, kasdienybe; užduotys įvairios, nesikartojančios, nemonotoniškos, žadinančios  mokinių dėmesį. Naudojamos priemonės ir pateikta medžiaga tarnauja pamokos tikslams. Paaiškinama, ką mokiniai turi išmokti. Užduotys, nurodymai ir aiškinimai formuluojami aiškiai, tinkamai, suprantamai. |
| 3. | **Aktyvus mokymasis**  *(Orientuojamasi į mokinius. Naudojami aktyvieji, inovatyvūs metodai. Mokiniai aktyviai dalyvauja pamokos vyksmo kūrime, skatinamas bendradarbiavimas. Sudaromos galimybės savarankiškam mokymuisi.)* | Orientuojamasi į mokinius. Naudojami aktyvieji metodai. Mokiniai aktyviai dalyvauja pamokos vyksmo kūrime: užduoda klausimus, teikia siūlymus, įsitraukia į darbą. Suteikiamos galimybės savarankiškam mokymuisi: mokytojas leidžia mokiniams patiems planuoti bei įgyvendinti mokymosi procesą, mokiniai savarankiškai atlieka užduotis, pasitikrina ir pataiso savo darbo rezultatus, ieško įvairių sprendimo būdų; užduotys suteikia galimybę patiems priimti sprendimus, taikyti individualius atlikimo būdus. Skatinamas gebėjimas dirbti bendradarbiaujant ir dalinantis mintimis su kitais mokiniais; darbo etapai yra gerai parengti.  Mokiniai raginami stebėti savo mokymosi procesą ir apie jį kalbėti. Pamokoje skirtingų gebėjimų mokiniams keliami skirtingi mokymosi tikslai. Skiriamos skirtingo sudėtingumo užduotys. |
| 4. | **Mokinių pasiekimų vertinimas**  *(Mokinių pasiekimų vertinimas individualizuotas, jis skatina mokinius mokytis. Grįžtamasis ryšys apie mokymosi pasiekimus teikiamas greitai,*  *diferencijuotai, naudojamos įvairios vertinimo ir įsivertinimo formos)* | Mokinių pasiekimų vertinimas individualizuotas. Mokytojas teikia pagalbą mokiniams jų savęs vertinimo bei įsivertinimo procese.  Priimami mokinių siūlymai jų pasiekimams patikrinti. Grįžtamasis ryšys apie mokymosi pasiekimus teikiamas greitai, diferencijuotai, formuluojama aiškiai ir suprantamai. Taikomos įvairios pasiekimų patikrinimo formos, paaiškinama kiekvieno patikrinimo paskirtis, apie patikrinimus pranešama iš anksto. Pamokoje gauta vertinimo informacija naudojama mokymosi uždaviniui pasiekti. |
| 5. | **Mokinio pažanga ir pasiekimai**  *(Pamokoje kiekvienas mokinys įsitraukia į darbą. Mokinys reflektuoja, ar pasiekė pamokos uždavinį, apibendrina išmoktą informaciją)* | Pamokoje kiekvienas mokinys įsitraukia į darbą ir nuolat gauna grįžtamąją informaciją apie pasisakymus ar pasiekimus. Mokinys reflektuoja, ar pasiekė pamokos uždavinį, apibendrina išmoktą informaciją. Grįžtama prie nesuprastų, neišmoktų dalykų, taisomos klaidos. Mokiniai daro pažangą pagal savo galimybes. |
| 6. | **Stipriosios ir tobulintinos pamokos pusės, kiti pastebėjimai:** | |

­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_